Hentosara

Hentosara (Carex disperma) on sarakasvien heimoon kuuluva monivuotinen kasvilaji. Hentosara kasvaa noin 20–50 cm korkeaksi ja on kasvutavaltaan löyhästi mätästävä. Hentosaran varret ovat karheita sekä pystyjä tai hieman nuokkuvia. Hentosaran lehdet ovat puolestaan pehmeät, kirkkaanvihreät ja kapeat, vain noin millimetrin levyiset.

Hentosara on yhtäläistähkäinen ja sen kukintona oleva tähkistö koostuu muutamasta, tavallisesti selvästi erillään olevasta, pienikokoisesta tähkästä. Hedekukat ovat kolmiheteisiä ja emikukat kaksiluottisia. Kussakin tähkässä on vain yksi tai muutama pullakko, jotka ovat aluksi vihreitä ja muuttuvat kypsyessään tummanruskeiksi. Muodoltaan pullakot ovat pitkulaisia, paksuja ja suuodattomia. Hentosara on tuulipölytteinen ja se kukkii heinä-elokuussa.

Hentosaran kasvupaikkoja ovat kosteat ja soistuneet metsät, suot sekä purojen ja ojien varret. Hentosaraa kasvaa laajalti sekä Pohjois-Amerikassa että Euraasiassa. Suomessa hentosaraa kasvaa ympäri maata, joskin harvinaisempana pohjoisimmassa Lapissa. Hentosara on Suomessa silmälläpidettävä (NT) laji.

Lähteet 
 Pinkka – lajintuntemuksen oppimisympäristö: http://h108.it.helsinki.fi/virtuaalikasvio/plant.php?id=13553&image_id=29876&prms=
 Flora of North America: Carex disperma 
 Lampinen, R. & Lahti, T. 2017: Kasviatlas 2016. Helsingin Yliopisto, Luonnontieteellinen keskusmuseo, Helsinki.  Viitattu 08.11.2017.

Aiheesta muualla 
 Laji.fi: Hentosara (Carex disperma)
 Kasviatlas 2018: Hentosaran (Carex disperma) levinneisyys Suomessa
 Pinkka – Lajituntemuksen oppimisympäristö: Hentosara (Carex disperma)
 Den virtuella floran: Spädstarr (Carex disperma) 
 JSTOR Global Plants: Carex disperma 
 Integrated Taxonomic Information System (ITIS): Carex disperma 
 Global Biodiversity Information Facility (GBIF): Carex disperma 
 Flora of North America: Carex disperma 

Sarat